Muhammad Bekjon farzandlarini ko'rish uchun AQShga bormoqchi
Muhammad Bekjon 18 yillik ayriliqdan so`ng o`z farzandlarining oldiga, AQShga borish uchun pasport berilishini kutyapti.
Jurnalist Muhammad Bekjon farzandlari bilan ko`rishish uchun AQShga borish niyatida. 18 yillik qamoqdan so`ng ozodlikka chiqqan jurnalist mamlakatdagi bugungi vaziyatni umidli baholaydi, yaqin kunlarda siyosiy mahbuslarning barchasi ozod etilishiga ishonadi. Muxolifatdagi "Erk" gazetasining bosh muharriri bo`lib ishlagan Muhammad Bekjon mustaqil jurnalistik faoliyati uchun uzoq yillar qamoqda ushlangan, mamlakatda hokimiyat o`zgarishi ortidan ozodlikka chiqqan siyosiy mahbuslardan biri. Jurnalist "Amerika ovozi“ bilan suhbatda 18 yilllik ayriliqdan so`ng AQShdagi farzandlari bilan ko`rishish uchun imkoniyat berilishini kutayotganini aytdi. Muhammad Bekjonning ozodlikka chiqqaniga bir oydan oshdi. 63 yoshli jurnalist hamon Xorazmda, o`z qarindoshlarining uyida yashayapti, ammo doimiy ro`yxatda turgan joyi Toshkentga qaytish haqida o`ylayapti. Muhammad Bekjon ayni kunlarda 18 yillik ayriliqdan so`ng o`z farzandlarini ko`rish uchun AQShga borish harakatida, pasport berilishini umid bilan kutayapti. „Hozir yaxshi hammasi, pasport harakatida yuribman. Ular ham va`da berishgan, tezroq pasportni qilib berishni. Berishsa, bolalarimning yoniga borib kelmoqchiman, 1-2 oyga, AQShga. Agar, albatta, bu yerdan ruxsat berishsa. Meningcha, bunday ruxsatni berishadi. Hozir biometrik pasport tayyorlashyapti. Berishsa, Toshkentga borib murojaat qilamiz“, - deydi Muhammad Bekjon. Chegara bilmas muxbirlar tashkiloti Muhammad Bekjonni dunyo bo`ylab kasbiy faoliyati uchun eng uzoq muddat qamoqda o`tirgan jurnalist sifatida qayd etgan. 18 yilik qamoq jazosini o`tagan Muhammad Bekjon hibsga olungungacha muxolifatdagi "Erk" gazetasi bosh muharriri sifatida faoliyat yuritgan. 1999-yilda, rasmiy ayblovga ko`ra, Toshkentda kuzatilgan portlashlarda aloqladorlik aybi bilan qamoqqa olingan edi. Muhammad Bekjon bu ayblovlarni tan olmagan. Shunga qaramasdan u aybdor deb topilgan va shu bilan 18 yil umrini qamoqda o`tkazdi. Bu orada uning oilasi AQShga muhojirlikka ketishga majbur bo`ldi. Jurnalist 18 yildan buyon farzandlarini ko`rmagan. "Ayolim qamoqxonaga uchrashuvga kelib turardi, ammo qizlarimni 18 yildan buyon ko`rmadim. Ciqqanimdan keyin ijtimoiy tarmoqlar, yangi texnologiyalar orqali ko`rishib turibmiz. Hammasi bilan gaplashayapman, nimalar qilishayotganini aytib berishayapti, qo`ng`iroq qilib turishibdi. Katta qizim Oygul kichkinaligidan ancha faol edi“, - deydi jurnalist. Muhammad Bekjon ayni kunlarda AQShdan turmush o`rtog`ining kelishini kutayapti. Pasport olgach, o`z hayotini Toshkentda davom ettirish niyatida. "Ayolim kelayapti Amerikadan. Qizlarim endi band, ishi, o`qishi bor. Ayolim kelganidan so`ng birga harakat qilamiz. Toshkentda uyimiz bor edi, propiskam Toshkentda edi. Bu uyni musodara qilingan ham deb bo`lmaydi, biror hujjatsiz. Shuni qaytarishlarini iltimos qilamiz prezidentdan, qaytarib berishsa, ayolim bilan Toshkentda, O`zbekistonda yashamoqchimiz", - deydi u. Muhammad Bekjon shu yilning 22-fevralida ozod qilindi. Ozod qilinganda ham o`ziga belgilangan dastlabki jazoni ham, keyinchalik qo`shib berilgan jazo muhlatini ham to`liq o`tab chiqdi. Bekjon ozod etilishini mamlakatda hokimiyat o`zgarishi bilan bog`liq, deb hisoblaydi. Bir oydan beri ozodlikda yashayotgan jurnalistga ko`ra, Mirziyoyev boshqaruvidagi o`zgarishlar odamlarda umid uyg`otmoqda. O`zi ham o`zgarishlarga guvoh bo`layapti. "Qishloqdagilar bilan gaplashayapman, hammasi Mirziyoyev olib borayotgan siyosat haqida yaxshi fikrda. Mening o`zim ham shunday o`ylayman. O`zgarishlar bo`layapti. Asosiy qolgan siyosiy mahbuslar, dindorlar bor. Ular ozod qilinishi kerak. Bu juda yaxshi bo'lardi, menincha, shunday bo`ladi. Ularning hammasini chiqarishadi. O`zgarishlar bo`r, men militsiyaga borib turaman, muomalasi juda yaxshi. Avval bunday emas edi yoki hokimiyatdagilarning oddiy odamlarga nisbatan munosabati ham yaxshi tomonga o`zgargan“, - deydi jurnalist. Muhammad Bekjon muxolifatdagi "Erk" demokratik partiyasining raisi Muhammad Solihning ukasi. O`zbekistonda hokimiyat almashishi ortidan ozodlikka chiqqan navbatdagi siyosiy mahbus. Jurnalistning ozod etilishi turli xalqaro tashkilotlar, jumladan, AQSh hukumati tomonidan ham olqishlar bilan kutib olindi. Malik Mansur Toshkent Davlat Universitetini (hozirda O'zbekiston Milliy Universiteti) bitirgan. Professional jurnalist. Bu sohada 1990-yilardan beri ishlab keladi. O'zbekistonda qator nashrlarda faoliyat yuritgan. "Amerika Ovozi bilan 2002-yildan buyon hamkorlik qilib keladi. Vatandagi siyosat, iqtisod va ijtimoiy hayotni yoritadi.